Folketing
2008-05-08

Jeg synes nu nok, at ministeren læser beslutningsforslaget med lidt ond vilje, når hun taler om sindelagskontrol. Jeg synes, det er fuldstændig klart, at det er der ikke tale om. Og det kan vi slet ikke udøve; det har vi jo ikke nogen praktisk mulighed for og heller ikke nogen lyst til. Men synes ministeren ikke, det kunne være ganske rimeligt, når trossamfund får de særlige privilegier, der består af skattefradrag og vielseskompetence, at de så i det mindste lovede loyalitet over for Danmark og over for den danske grundlov? Så er der lige en ting til, og det er, at det undrer mig, at ministeren taler om trossamfund, der har været godkendt i flere hundrede år. Altså, man må korrigere mig, hvis jeg tager fejl, men der var noget engang, der hed anerkendte trossamfund, det var jøder, katolikker, russisk-ortodokse osv., og de har været godkendt i 100 år, længere tid tilbage end demokratiet, men det, vi snakker om her, er jo de cirka 90-100 registrerede godkendte trossamfund, som altså får de her særlige privilegier. Og man har jo vedtaget engang i 1970'erne, at med hensyn til anerkendte trossamfund, som det hed i gamle dage, vil man ikke udvide det felt.